b"\n_START_ARTICLE_\nSant Pere de Ribes\n_START_SECTION_\nRelleu\n_START_PARAGRAPH_\nSant Pere de Ribes \xc3\xa9s a la part meridional del mass\xc3\xads del Garraf, que a la vegada representa l'extrem sud de la Serralada Litoral, en una zona on el relleu se suavitza i forma una depressi\xc3\xb3 de sediments quaternaris, amb una s\xc3\xa8rie de pujols i elevacions que configuren el paisatge: el Pedrell (75 m), el puig de les Prubelles (168 m), la penya del Bisbe (200 m), el pujol de les Codines (206 m), el Fons de l'Infern (211 m), la Savina (215 m), el puig de la Llebreta (238 m), el pla de Jorba (250 m), el puig dels Sumidors (285 m), la penya Riscla (308 m) i el Montgr\xc3\xb2s (elevaci\xc3\xb3 m\xc3\xa0xima del terme municipal amb 359,2 m), situat al nord-oest, el qual fa de l\xc3\xadnia divis\xc3\xb2ria amb Canyelles._NEWLINE_El terreny del terme de Sant Pere de Ribes \xc3\xa9s b\xc3\xa0sicament argil\xc3\xb3s, format per la descomposici\xc3\xb3 de les roques calc\xc3\xa0ries dels pujols de la rodalia, sobretot del Montgr\xc3\xb2s. La riera de Ribes ha anat excavant aquest terreny argil\xc3\xb3s i ha format les anomenades timbes, entre les quals destaquen les de Sant Pau, can Fontanals, can Coll, can Quadres de la Timba, ca l'Escol\xc3\xa0 i el Ralet._NEWLINE_A la zona de ponent, entre el nucli de Sota-Ribes i la masia de can Climent, hi ha sorra del Mioc\xc3\xa8, anomenada saul\xc3\xb3, una de les riqueses naturals del municipi, que s'utilitza per a la fabricaci\xc3\xb3 de vidre, cer\xc3\xa0mica, ciment i foneria en general, entre altres aplicacions.\n_START_SECTION_\nRieres i torrents\n_START_PARAGRAPH_\nEls cursos d'aigua que recorren el municipi no porten aigua de manera permanent, sin\xc3\xb3 que depenen del r\xc3\xa8gim de pluges caracter\xc3\xadstic de la Mediterr\xc3\xa0nia._NEWLINE_Pel terme municipal transcorre la riera de Ribes, formada per la conflu\xc3\xa8ncia de diversos torrents i rieres, entre les m\xc3\xa9s destacades la riera de Vilafranca, que \xc3\xa9s el tram superior de la riera de Ribes, o sigui, des del seu naixement a les Cabanyes fins a arribar a Sant Pere de Ribes; la riera de Begues, que t\xc3\xa9 el seu origen a la poblaci\xc3\xb3 de Begues i rep bona part de les aig\xc3\xbces del mass\xc3\xads del Garraf; la riera de Jafre, que rep tamb\xc3\xa9 bona part de les aig\xc3\xbces del mass\xc3\xads del Garraf; el torrent de l'Espluga, que rep les aig\xc3\xbces procedents del Montgr\xc3\xb2s, m\xc3\xa0xima elevaci\xc3\xb3 del municipi._NEWLINE_Al l\xc3\xadmit dels termes de Sant Pere de Ribes, Canyelles i Vilanova i la Geltr\xc3\xba, neix el torrent de la Piera que, abans de desembocar a la platja de Sant Crist\xc3\xb2fol de Vilanova i la Geltr\xc3\xba rep, entre altres, les aig\xc3\xbces del torrent de la Terrosa, que al seu torn recull les de Solers, Xoriguera i la Serra.\n_START_SECTION_\nClima\n_START_PARAGRAPH_\nLa comarca del Garraf pertany a la zona del clima mediterrani litoral. Aquest clima es caracteritza pels estius secs i c\xc3\xa0lids, i els hiverns humits i temperats. \xc3\x89s un clima suau, en el qual influeixen dos factors molt importants: el mar, que suavitza les temperatures, i les muntanyes del mass\xc3\xads, que a\xc3\xafllen la zona de la influ\xc3\xa8ncia de les temperatures m\xc3\xa9s baixes i fredes de l'interior._NEWLINE_El fet que els estius siguin secs \xc3\xa9s caracter\xc3\xadstic d'aquest clima i \xc3\xa9s degut a la pres\xc3\xa8ncia, en aquesta \xc3\xa8poca de l'any, d'altes pressions subtropicals. Les pluges es concentren, normalment, en els mesos de primavera i tardor. La mitjana anual de la comarca \xc3\xa9s de 533 l/m\xc2\xb2 i els dies de pluja s\xc3\xb3n aproximadament uns 70. Aquestes pluges sovint s\xc3\xb3n torrencials i ocasionalment provoquen riuades. Encara que els estius acostumen a ser secs, s\xc3\xb3n caracter\xc3\xadstiques d'aquest clima les tempestes sobtades d'estiu, molt violentes i, a vegades, acompanyades de pedregades, llamps i trons._NEWLINE_El vents predominants a la zona s\xc3\xb3n el migjorn (S) i el garb\xc3\xad (SW), que s\xc3\xb3n vents de mar, amb una important concentraci\xc3\xb3 d'humitat, encara que tamb\xc3\xa9 bufen vents de terra com el mestral (NW). L'alternan\xc3\xa7a d'aquests vents eviten que s'acumulin subst\xc3\xa0ncies contaminants a l'ambient.\n_START_SECTION_\nFestes\n_START_PARAGRAPH_\nEl nucli de Ribes celebra la festa major de Sant Pau o d'Hivern el 25 de gener (festivitat de la Conversi\xc3\xb3 de Sant Pau ap\xc3\xb2stol) i la de Sant Pere o d'Estiu el dia 29 de juny (festivitat de Sant Pere i Sant Pau). La festa d'estiu est\xc3\xa0 documentada al segle XVII i la d'hivern al segle XVIII. Els actes principals de la festa es concentren en la vig\xc3\xadlia i el mateix dia. Durant els caps de setmana anterior i posterior hi ha actes culturals paral\xc2\xb7lels. Ambdues celebracions s\xc3\xb3n considerades festa local, que es traslladen a l'endem\xc3\xa0 en cas de coincid\xc3\xa8ncia amb el cap de setmana; el trasllat de la festa local no comporta el trasllat de la festa major. L'endem\xc3\xa0 de la festa major est\xc3\xa0 dedicat tradicionalment als difunts. El dia posterior a l'endem\xc3\xa0 de la Festa Major \xc3\xa9s denominat dia del gos. En destaca el ball de bastons de Ribes._NEWLINE_El nucli de Puigmolt\xc3\xb3 celebra la seva festa major durant el cap de setmana m\xc3\xa9s proper a Sant Jaume (25 de juliol)._NEWLINE_El nucli de les Roquetes del Garraf celebra la festa major de Santa Eul\xc3\xa0lia o d'Hivern el 12 de febrer i la de Sant Joan o d'estiu el 24 de juny. El 12 de febrer \xc3\xa9s festa local, que es trasllada a dies propers en cas de coincid\xc3\xa8ncia amb el cap de setmana. En el cas de la festa d'estiu, es fixa com a festa local el 24 de juny quan no \xc3\xa9s festiu arreu del pa\xc3\xads; si \xc3\xa9s festiu arreu del pa\xc3\xads o si coincideix amb el cap de setmana, la festa local es trasllada a una data pr\xc3\xb2xima._NEWLINE_Diverses urbanitzacions del terme celebren les seves pr\xc3\xb2pies festes a l'agost. El barri del Palou, pertanyent al nucli de Ribes, celebra la seva festa pr\xc3\xb2pia pels volts de Santa Maria (15 d'agost).\n_START_SECTION_\nTopon\xc3\xadmia\n_START_PARAGRAPH_\nL'esment m\xc3\xa9s antic sobre el top\xc3\xb2nim Ribes es documenta en la carta de franqueses i poblament d'aquest terme, datada el 6 de maig de l'any 990. En aquesta carta, signada pel bisbe Vives, es diu literalment: ...castrum nuncupatum Bello loco qui vocitantur Ribas..., que en catal\xc3\xa0 \xc3\xa9s ...castell anomenat Bell-lloc que t\xc3\xa9 tamb\xc3\xa9 el nom de Ribes...._NEWLINE_Pel que fa a l'origen del nom Ribes, Josep Balari i Jovany, en el seu treball Or\xc3\xadgenes hist\xc3\xb3ricos de Catalu\xc3\xb1a (1897), relaciona el nom de riba amb el llat\xc3\xad RIPA, que vol dir 'vora', 'costa' i que en catal\xc3\xa0, a m\xc3\xa9s d'aquests significats, tamb\xc3\xa9 vol dir marge, cinglera o 'lloc escarpat', cosa que el fa sin\xc3\xb2nim de timba. En aquest sentit, s'ha de destacar que en una carta del Papa Silvestre II en qu\xc3\xa8 amena\xc3\xa7ava d'excomuni\xc3\xb3 Geribert si no se sotmetia a la seva autoritat, es parla del castello de Ripa, forma pseudoculta que va mantenir-se molts anys._NEWLINE_Considerant que el castell de Bell-lloc i el de Ribes s\xc3\xb3n el mateix, es pot deduir que el castell de Ribes es deia aix\xc3\xad per la seva situaci\xc3\xb3 sobre les timbes que formen la riera de Ribes i el torrent de l'Espluga. El nom de Sota-ribes indica, segons aix\xc3\xb2, que aquest nucli est\xc3\xa0 situat sota les timbes._NEWLINE_En el text en llat\xc3\xad de la carta de franqueses de Ribes, apareix aquest mot amb la terminaci\xc3\xb3 plural \xe2\x80\x93as, grafia que reapareix l'any 1039 en el document en qu\xc3\xa8 Folc Geribert, fill de Geribert, va retornar al bisbe de Barcelona el castell de Ribes. La terminaci\xc3\xb3 \xe2\x80\x93es ja es constata l'any 1057 en el document pel qual el bisbe Guislabert I de Barcelona i Mir Geribert infeuden el castell de Miralpeix a Arnau Arluv\xc3\xad i en qu\xc3\xa8 es parla del castro Ribes._NEWLINE_Pel que fa a l'actual top\xc3\xb2nim de Sant Pere de Ribes, cal esmentar que en la carta de franqueses de Puigmolt\xc3\xb3 i Llop San\xc3\xa7 de l'any 1333 es diu literalment: Castrum Vetus de Rippis, eclesie Sancti Petri di Rippis i villa de Rippis, i \xc3\xa9s aqu\xc3\xad on per primera vegada es parla de l'esgl\xc3\xa9sia de Sant Pere de Ribes._NEWLINE_A partir de l'any 1714, un cop finalitzada la Guerra de Successi\xc3\xb3 Espanyola, Ribes va passar a ser oficialment San Pedro de Ribas, i va continuar amb aquest nom fins a l'any 1936, en qu\xc3\xa8 la Generalitat de Catalunya va declarar que el terme s'havia de dir Sant Pere de RIBES, recalcant que Ribes \xc3\xa9s la part m\xc3\xa9s important del top\xc3\xb2nim i que Sant Pere s'hi afegeix per diferenciar-lo de Ribes de Freser. El 1937 la Generalitat va aprovar, a petici\xc3\xb3 de l'Ajuntament, que el poble s'anomen\xc3\xa9s Ribes del Pened\xc3\xa8s. Despr\xc3\xa9s de la Guerra Civil el nom de Ribes va tornar a ser San Pedro de Ribas, fins que arribada la democr\xc3\xa0cia es va normalitzar la denominaci\xc3\xb3 vigent.\n_START_SECTION_\nMitjans de comunicaci\xc3\xb3\n_START_PARAGRAPH_\nL'Altaveu \xc3\xa9s una revista mensual i gratu\xc3\xafta editada per l'empresa Pin Ups. L'Altaveu \xc3\xa9s un mitja de comunicaci\xc3\xb3 plural que es va crear de forma privada al mar\xc3\xa7 del 2004. El seu contingut \xc3\xa9s d'interes popular i es distribueix al municipi tant a Ribes com a Roquetes._NEWLINE_El Cancell fou un mitj\xc3\xa0 digital de Sant Pere de Ribes propietat de l'associaci\xc3\xb3 sense \xc3\xa0nim de lucre Ribes Internet, que el va crear al maig de l'any 2001 com a vincle amb l'actualitat del portal ribes.org. Va finalitzar la seva traject\xc3\xb2ria el dia 20 de desembre de 2007. No es considerava premsa professional i s'inscrivia en la tradici\xc3\xb3 de publicacions locals sorgides del voluntariat al poble al llarg del segle XX. S'actualitzava quasi di\xc3\xa0riament. S'hi van publicar 4031 not\xc3\xadcies. Les seccions de la publicaci\xc3\xb3 eren la portada, cultura, poder local, comunicaci\xc3\xb3, medi, esports, societat, economia, opinions i editorial. Disposava d'un inventari multim\xc3\xa8dia denominat Mediacast.\n_START_SECTION_\nCultura, entitats i associacions\n_START_PARAGRAPH_\nA Sant Pere de Ribes hi ha la Biblioteca P\xc3\xb9blica Manuel de Pedrolo i l'Arxiu Municipal. Tamb\xc3\xa9 destaca el Centre Parroquial de Sant Pere de Ribes, el GER Entitat Cultural i Esportiva, Els Xulius - Centre Social Ribet\xc3\xa0._NEWLINE_A nivell esportiu destaca el Club Waterpolo Garraf, un club de waterpolo fundat l'any 2014 a Sant Pere de Ribes. Actualment l'equip absolut participa en la Lliga Catalana (2a Divisi\xc3\xb3 Grup B)."